[{"text_idx": "#000005", "text": "Yn ein postiad diweddaraf, mae\u2019r Athro Melanie Jones a\u2019r Dr Ezgi Kaya yn rhannu canfyddiadau eu hymchwil ddiweddaraf sy\u2019n ceisio meintioli maint a gyrwyr y bwlch cyflog cyfoes rhwng y rhywiau ymhlith meddygon meddygol yn sector cyhoeddus y DU."}, {"text_idx": "#000006", "text": "Ym mis Mai 2018, cyhoeddodd Jeremy Hunt, fel yr ysgrifennydd gwladol dros Iechyd, ei fod yn benderfynol o ddileu\u2019r bwlch cyflog rhwng y rhywiau ymhlith meddygon yng Ngwasanaeth Iechyd Gwladol y DU."}, {"text_idx": "#000008", "text": "Gan ddefnyddio arolwg cenedlaethol diweddar yn cynnwys gwybodaeth o gofnodion cyflogres cyflogwyr ar gyfer sampl fawr o weithwyr ym Mhrydain, gwelsom fod y bwlch cyflog cymedrig fesul awr rhwng y rhywiau ar gyfer meddygon meddygol a gyflogir yn y sector cyhoeddus yn sylweddol, sef tua 20 y cant, a\u2019i fod yn uwch mewn gwirionedd na\u2019r bwlch cyflog cenedlaethol rhwng y rhywiau."}, {"text_idx": "#000009", "text": "Mae ein dadansoddiad yn archwilio\u2019r rhesymau dros y bwlch cyflog amlwg rhwng y rhywiau yn yr alwedigaeth fawreddog a medrus hon, a ddygwyd i sylw\u2019r cyhoedd yn ddiweddar o ystyried eu ro\u0302l hollbwysig yn y pandemig, a lle mae menywod yn cynrychioli bron i hanner y gweithlu. Rydym wedi gwneud hyn trwy archwilio gwahaniaethau rhwng dynion a menywod yn yr alwedigaeth hon o ran eu nodweddion personol a nodweddion yn gysylltiedig a\u0302\u2019u swyddi, yn ogystal a\u0302 chymharu meddygon y sector cyhoeddus a\u0302 meddygon y sector preifat a gweithwyr iechyd proffesiynol eraill y sector cyhoeddus (sy\u2019n cynnwys galwedigaethau fel seicolegwyr, fferyllwyr a radiograffwyr meddygol)."}, {"text_idx": "#000010", "text": "Yn rhyfeddol, efallai, gwelsom fod y bwlch cyflog rhwng y rhywiau ymhlith meddygon y sector cyhoeddus yn llawer mwy nag ymhlith ein galwedigaethau cymharydd, sef 6 y cant ymhlith meddygon y sector preifat a 7 y cant ymhlith gweithwyr iechyd proffesiynol eraill y sector cyhoeddus. At hynny, at ei gilydd, mae gwahaniaethau rhwng y rhywiau mewn nodweddion personol fel oedran, a nodweddion yn gysylltiedig a\u0302 swyddi fel gweithio\u2019n llawn amser, i\u2019w cyfrif am lai na 10 y cant o\u2019r bwlch cyflog ymhlith meddygon y sector cyhoeddus."}, {"text_idx": "#000011", "text": "Felly, i raddau helaeth, ni ellir defnyddio gwahaniaethau gweladwy rhwng meddygon gwrywaidd a benywaidd yn y sector cyhoeddus i esbonio\u2019r bwlch cyflog. Mae hyn yn awgrymu pwysigrwydd ffactorau nad yw ein data\u2019n eu hystyried wrth yrru\u2019r bwlch cyflog rhwng y rhywiau ymhlith meddygon y sector cyhoeddus, gan gynnwys rhwystrau sefydliadol a strwythurol i gydraddoldeb cyflog, yn ogystal a\u0302 gwahaniaethau rhwng y rhywiau mewn dyheadau o ran gyrfa. At hynny, mae\u2019r bwlch cyflog anesboniadwy rhwng y rhywiau ymhlith meddygon y sector cyhoeddus, sef 18 y cant, tua 6 gwaith cymaint i feddygon y sector preifat a 3 gwaith cymaint i weithwyr iechyd proffesiynol eraill y sector cyhoeddus."}, {"text_idx": "#000012", "text": "Gwnaethom archwilio\u2019r bwlch cyflog rhwng y rhywiau ymhellach ymhlith meddygon y sector cyhoeddus ar draws y dosbarthiad enillion a chanfod ei fod yn arbennig o amlwg ymhlith enillwyr uwch. Hynny yw, gwelsom dystiolaeth o \u2018nenfwd gwydr\u2019 clir ar gyfer meddygon benywaidd yn y sector cyhoeddus, yn gyson a\u0302 bodolaeth gwahaniaethau anesboniadwy sylweddol rhwng y rhywiau o ran dyrchafiad a hynafedd."}, {"text_idx": "#000013", "text": "Mae goblygiadau\u2019r canlyniadau hyn ar gyfer polisi ac arfer yn y dyfodol yn ddwys. Ac maent yn tynnu sylw at yr angen dybryd i wahaniaethau rhwng y rhywiau gael eu dadansoddi a\u2019u craffu mewn dilyniant gyrfaol ymhlith meddygon y sector cyhoeddus ym Mhrydain os yw\u2019r uchelgais a gyhoeddwyd gan y gweinidog ym mis Mai 2018 i gael ei chyflawni."}, {"text_idx": "#000017", "text": "Yn rhan o ymchwil gydweithredol yr Athro Jones a\u2019r Dr Kaya, maent wedi archwilio\u2019r bwlch cyflog rhwng y rhywiau mewn gwahanol gyd-destunau, gan gynnwys sector cyhoeddus y DU a Gogledd Iwerddon."}]